Lav et referat af nedenstående tekst:

Tekst:
Det eneste, der er planlagt, er første stop. Amsterdam venter tirsdag aften, men ellers har 19-årige Magnus Sørensen og Kristian Rømer Elin ikke lagt nogen planer for de næste fire måneder. Ikke andet, end at de ved, at de skal nå igennem cirka 30 lande i hele Europa: -	 Det skal være spontant, spontant, spontant, siger Magnus Sørensen. Tidligt tirsdag begynder de unge mænds rejse i Frederikshavn. De har lejet en bil og skaffet sponsorater fra det lokale erhvervsliv, og ellers har de arbejdet i et år for at tjene penge til turen: -	Vi har talt om det, siden vi startede i gymnasiet sammen, og vi har knoklet i et år udelukkende for at spare sammen til rejsen, siger Kristian Rømer Elin og uddyber: -	Jeg ville personligt ikke bare kunne gå fra gymnasiet, til arbejde og så til uddannelse. Jeg har brug for at komme ud og koble helt fra og rejse og nyde livet. På turen vil de to venner tale med unge i de lande, de besøger. De håber at blive klogere på, hvordan unges vilkår er i de forskellige europæiske lande, samt finde ud af, hvordan livet for unge adskiller sig på tværs af landegrænser. Har pakket masser af underbukser Kufferterne bliver tirsdag morgen stablet i bilen, og sodavand og kakaomælk bliver også pakket til den lange rejse. -	Vi har selvfølgelig pakket en masse underbukser. Vi har også pakket computer, så vi kan bestille overnatninger, og så har vi selvfølgelig mad med. Ellers klarer vi os på, hvad vi har, siger Kristian Rømer Elin. De unge mænd har ikke booket andre overnatninger end den første nat i Amsterdam, så det kan blive nødvendigt for dem at sove i bilen undervejs. Håbet er, at de på turen kommer til at møde en masse forskellige mennesker og får oplevet andre kulturer, end de er vant til: -	Vi skal ud at opleve en masse kultur, og vi skal se på, hvad de forskellige lande har at byde på, og om der er noget, vi kan tage med hjem til Nordjylland, siger Magnus Sørensen, og Kristian Rømer Elin supplerer: -	Jeg håber, at vi får set alt det, vi vil i Europa og får snakket med en masse skønne mennesker. Det glæder vi os rigtig meget til. Stolt og bekymret mor På villavejen i Frederikshavn følger Magnus’ mor Vivi Sørensen med i den sidste pakning. Det er både stolthed og bekymring, der fylder hos hende inden sønnens afgang. -	Jeg er stolt over, at de rejser, men jeg er selvfølgelig også bekymret, for verden ser ikke ud, som da jeg var ung. Men de skal ud at opleve noget. Vi har givet dem dybe rødder, og nu skal de slå vingerne ud, siger hun. Magnus og Kristian har kendt hinanden, siden de var helt små, og de har også prøvet at rejse sammen før, så Vivi Sørensen er sikker på, at det nok skal gå godt på deres tur rundt i Europa. Men hun er også spændt på at sende dem afsted i fire måneder: -	Jeg håber bare, at de kommer sikkert hjem igen, men det gør de, selvfølgelig gør de det, siger hun og krydser fingre på begge hænder. Følg med på tv2nord.dk Undervejs på turen vil de to rejselystne mænd sende opdateringer hjem til TV2 Nord, så turen kan følges her på hjemmesiden samt TV2 Nords Instagram . Der vil være opdateringer fra hvert land, de kører igennem. Du kan også følge med på Magnus’ og Kristians egen Instagram-konto , hvor de poster løbende fra deres tur. -	Jeg er godt nok spændt, og det er ikke blevet til så meget søvn i nat. Vi har snakket om det i alt for lang tid efterhånden, så nu er det dejligt, at det endelig bliver en realitet, og vi kan komme afsted, siger Kristian Rømer Elin, inden de to venner kører afsted på deres Europa-eventyr. Herunder kan du se ruten, der er lagt indtil videre. Den kan ændre sig undervejs:

Referat:
To 19-årige venner fra Frederikshavn skal de næste fire måneder køre Europa tyndt. I alt skal de besøge 30 lande, og du kan følge turen på tv2nord.dk.